Broj: 01-008/24-1381

Podgorica, 03.04.2024. godine

**KLUB POSLANIKA SOCIJALDEMOKRATE CRNE GORE**

**Poslanik, g-din mr Boris Mugoša**

**POSLANIČKO PITANJE**

Kada će i na koji način biti ispunjeno jedno od Vaših ključnih obećanja a to je puna zaposlenost, odnosno stopa nezaposlenosti ispod 4%?

Obražloženje:

Jedno od ključnih obećanja premijera Spajića, tokom predizborne kampanje je bilo puna zaposlenost (stopa nezaposlenosti ispod 4%). Zvanični podaci govore da je stopa registrovane nezaposlenosti u Crnoj Gori preko 13%, a da je ukupan broj nezaposlenih građanki i građana oko 38 hiljada.

**ODGOVOR**

Uvaženi poslaniče Mugoša,

Jedan od primarnih ciljeva 44. Vlade je ubrzani ekonomski rast i razvoj, uz unapređenje standarda građana. Ekonomski potencijali naše zemlje su veliki i u značajnoj mjeri neiskorišćeni. Zato je ova Vlada u potpunosti posvećena stvaranju preduslova za valorizaciju tog ekonomskog potencijala, što bi rezultiralo otvaranju novih radih mjesta.

Kroz ekonomski program „Evropa sad 1” koji je podrazumijevao smanjenje poreskog opterećenja na rad i povećanje minimalne zarade zaposlenih, pokazali smo da kroz stimululativnu poresku politiku mođemo uticati na unapređenje na tržištu rada. Naime, prema podacima MONSTAT-a, u januaru 2024. godine u poređenju sa 2021. godinom, broj zaposlenih u Crnoj Gori veći je za oko 30%. Najveći uticaj na pozitivna kretanja na tržištu rada imalo je smanjenje troškova na zarade, što je stimulisalo velii broj poslodavaca da prethodno zaposlene u “sivoj zoni” prebace u legalne tokove odnosno formalizuju njihovo zapošljavanje. Rezultat toga je drastično smanjenje “neformalne ekonomije” na tržištu rada, unaprijeđen radni status zaposlenih i povećani prihodi države od naplate poreza i doprinosa na zarade.

Tržište rada je usljed rasta privredne aktivnosti, smanjenja sive ekonomije i priliva nerezidenata, tokom prethodnih nekoliko godina bilježilo izuzetno pozitivne trendove pa je prosječan broj zaposlenih u Crnoj Gori u 2023. godini iznosio 244,5 hiljada i veći je za 9,3% u odnosu na 2022. godinu.

I pored pozitivnih trendova, svjedoci ste da u Crnoj Gori postoji deficit radne snage što ukazuje da su potrebe ekonomije veće od trenutnog broja zaposlenih. Ako tome dodamo očekivanje ubrzavanja ekonomskog rasta i ekonomsku integraciju u EU kroz pristupanje jedinstvenom ekonomskom tržištu, izražavam apsolutno očekivanje da će svi koji u Crnoj Gori žele da rade i ostvariti zaposlenje.

Kao što je i više puta najavljivano, u sklopu nove Fiskalne strategije Vlade, pristupiće se sveobuhvatnoj poreskoj reformi sa fokusom na smanjenje troškova rada, kako bi se na taj način poslodavci rasteretili određenog dijela troškova i stimulisali za nova zapošljavanja, odnosno stvaranje uslova za nova radna mjesta.

Pored navedenog, sprovođenje novog investicionog ciklusa, koristeći sve investicione potencijale koje posjeduje Crna Gora, uticaće kako na rast javnih prihoda, tako i na otvaranje novih radnih mjesta.

Dakle, svi pomenuti procesi će u velikoj mjeri uticati na smanjenje nezaposlenosti.

Ono što je takođe potrebno napomenuti jeste da, Vlada Crne Gore u saradnji sa Ministarstvom rada i socijalnog staranja i Zavodom za zapošljavanje Crne Gore kontinuirano sprovodi programe aktivnih politika zapošljavanja sa posebnim akcentom na uključivanje teže zapošljivih kategorija nezaposlenih lica na tržište rada. Pomenuti programi prevashodno za cilj imaju povećanje zapošljivosti nezaposlenih lica na način što će im omogućiti različite mogućnosti obrazovanja i osposobljavanja, kako bi uspjeli da budu što konkurentniji na tržištu rada koje je postalo itekako izazovno i dinamično. Takođe, Zavod za zapošljavanje Crne Gore posreduje pri zapošljavanju na način da obezbjeđuje finansijsku podršku poslodavcima za zapošljavanje određenih ciljnih grupa nezaposlenih lica, odnosno teže zapošljivih lica.

Shodno navedenom, u ovoj godini za potrebe sprovođenja gore pomenutih mjera, Zavod za zapošljavanje Crne Gore će raspolagati sredstvima u iznosu od oko 25 mil. €, pri čemu podršku za sprovođenje mjera i programa za veću zapošljivost i zapošljavanje Crna Gora dobija i iz pretpristupnih fondova EU za oblast zapošljavanja i socijalne politike.

Digitalna transformacija javne uprave i uvođenje elektronskih servisa prioritet su Vlade ka punopravnom članstvu u EU. U tom smislu i Zavod za zapošljavanje Crne Gore u saradnji sa Ministartsvom rada i socijalnog staranja otpočeo je proces digitalizacije.

Kada su u pitanju benefiti koji se očekuju od novog informacionog sistema Zavoda za zapošljavanje, isti će omogućiti da korisnici usluga imaju brži i efikasniji pristup uslugama u svim područnim jedinicama. Istovremeno ovaj sistem ce omogućavati interoperabilnost sa drugim organima državne uprave, doprinoseći daljoj digitalizaciji i razvoju e-uprave i e-servisa.

Dakle, poštovani poslaniče Mugoša,

Kada sam govorio o punoj zaposlenosti u Crnoj Gori, nisam licitirao procentima, već zastupao tezu, da imajući u vidu potrebe Crne Gore za radnom snagom koje su, posebno izražene u vrijeme turističke sezone, ali i svakodnevne zahtjeve privrede za dodatnim radnicima, da će u Crnoj Gori svakom biti ponuđen posao ko želi da radi.

Cilj nam je da svim nezaposlenim licima, u skladu sa potrebama tržišta rada, bude ponuđen posao u skladu sa trenutnim zakonskim rješenjima, ali isto tako smo spremni da mijenjamo postojeća rješenja na način da lica koja više puta odbiju zaposlenje ne budu i dalje korisnici naknade za nezaposlene, čime ćemo destimulisati pasivnost lica na Zavodu za zapošljavanje.

Ministarstvo rada i socijalnog staranja posvećeno radi na brojnim reformama koje će javnosti biti uskoro prezentovane, od kojih se kao jedna od najznačajnijih izdvaja izmjena Zakona o posredovanju pri zapošljavanju i pravima za vrijeme nezaposlenosti.

S poštovanjem,

**PREDSJEDNIK**

 **mr Milojko Spajić**